**I. Všeobecné ustanovenia
II. Základné smery práce Komisie
III. Organizácia práce Komisie
IV. Náklady
V. Záverečná časť**

**I. Všeobecné ustanovenia**

1. Slovensko-česká medzivládna komisia pre cezhraničnú spoluprácu /ďalej len Komisia/ je vytvorená na základe článku 8 Dohody medzi vládou Slovenskej republiky a vládou Českej republiky o cezhraničnej spolupráci z 2. novembra 2000.
2. Komisia sa pri svojej činnosti riadi týmto Štatútom a Dohodou medzi vládou Slovenskej republiky a vládou Českej republiky o cezhraničnej spolupráci zo dňa 2. novembra 2000 a pracuje v súlade s vnútroštátnym právnym poriadkom oboch štátov.

**II. Základné smery práce Komisie**

1. Komisia vytyčuje všeobecné smery a formy rozvoja cezhraničnej spolupráce a zároveň koordinuje ich programy. Zabezpečuje ich súlad s Dohodou medzi vládou Slovenskej republiky a vládou Českej republiky o cezhraničnej spolupráci z 2. novembra 2000.
2. Komisia vypracúva návrhy na vytváranie priaznivých právnych, ekonomických, finančných a obchodných podmienok v záujme obojstranne výhodného rozvoja podnikania, hospodárskych a iných aktivít v rámci cezhraničnej spolupráce. Predkladá ich kompetentným orgánom Slovenskej republiky a Českej republiky na preskúmanie a rozhodnutie.
3. Komisia vypracúva odporúčania súvisiace s rozhodnutiami pripravovanými spoločnými koordinačnými orgánmi na regionálnej a miestnej úrovni a skúma sporné otázky, ktoré túto spoluprácu sťažujú.

**III. Organizácia práce Komisie**

1. Komisia sa skladá z dvoch národných častí, slovenskej a českej, ktoré sa utvárajú na základe parity. Pre riešenie konkrétnych problémov v jednotlivých oblastiach cezhraničnej spolupráce má Komisia právo vytvárať pracovné skupiny.
2. Zloženie Komisie je v kompetencii zúčastnených strán v súlade s ich vnútorným právnym poriadkom. Komisii spolupredsedajú predsedovia jej národných častí. Predsedovia národných častí reprezentujú Komisiu v rozsahu jej kompetencií.
3. Predsedovia národných častí Komisie vymenúvajú v súlade s vnútorným právnym poriadkom svojho štátu svojich zástupcov, vedúcich jednotlivých pracovných skupín, výkonného tajomníka a jej členov. Predsedovia Komisie sa navzájom priebežne informujú o personálnych zmenách v zložení Komisie.
4. Pracovné skupiny vytvorené Komisiou vyvíjajú činnosť v súlade s ich ustanoveniami a pravidelne informujú o svojej činnosti príslušného predsedu národnej časti Komisie.
5. Výkonní tajomníci Komisie zabezpečujú organizáciu práce príslušnej národnej časti Komisie, pripravujú materiály na zasadnutia Komisie a vykonávajú iné organizačné úlohy, súvisiace s činnosťou Komisie. Výkonní tajomníci oboch národných častí Komisie sú spolu v stálom kontakte a v prípade potreby sa stretávajú v období medzi zasadnutiami Komisie.
6. Zasadnutia Komisie sa uskutočňujú podľa potreby po vzájomnej dohode a to striedavo na území Slovenskej republiky a Českej republiky. Zasadnutia Komisie môžu byť zvolávané tiež z iniciatívy jednej z jej národných častí, spravidla na území tejto časti. Zasadnutiu Komisie predsedá príslušný predseda tej národnej časti, kde sa zasadnutie koná.
7. Zasadnutia Komisie sú zvolávané po vzájomnej dohode predsedov oboch jej národných častí. Na zasadnutiach Komisie sa prerokúvajú otázky, na ktorých sa predsedovia vopred dohodli.
8. Stanovenie termínu nasledujúceho zasadnutia Komisie sa uskutočňuje najneskôr dva mesiace pred týmto zasadnutím. Dva týždne pred dohodnutým termínom zasadnutia predsedovia obidvoch národných častí Komisie stanovujú konečný program rokovania a vymieňajú si texty návrhov protokolov. Výkonní tajomníci Komisie zabezpečujú priebeh zasadnutia organizačne a technicky.
9. Predsedovia národných častí Komisie môžu prizývať na jej zasadnutia odborníkov a pozorovateľov, ktorých počet je vopred vzájomne dohodnutý. Komisia v prípade potreby má právo prizývať znalcov zo Slovenskej republiky aj z Českej republiky na preskúmanie prípadných problémov.
10. Odporúčania a návrhy Komisie sú prijímané na zásade konsenzu oboch jej národných častí a nadobúdajú platnosť dňom ich podpísania predsedami obidvoch jej národných častí.
10. Odporúčania a návrhy Komisie, ktoré podľa vnútroštátnych právnych predpisov Slovenskej republiky a Českej republiky vyžadujú schválenie kompetentnými orgánmi príslušného štátu, nadobúdajú platnosť dňom písomného oznámenia o takomto schválení.
11. Protokoly zo zasadnutia Komisie sú vypracúvané v slovenskom jazyku a v českom jazyku.

**IV.Náklady**

Výdavky spojené s realizáciou zasadnutí Komisie hradí tá jej národná časť, na území ktorej sa zasadnutie uskutočňuje. Cestovné náklady účastníkov zasadnutia, vrátane nákladov spojených s ubytovaním a stravovaním, hradia príslušné orgány alebo inštitúcie, ktoré svojich predstaviteľov na zasadnutia vysielajú.

**V. Záverečná časť**

1. Komisia vypracúva a schvaľuje zmeny a dodatky k tomuto Štatútu.
2. Tento štatút nadobúda platnosť dňom jeho podpísania na prvom zasadnutí Slovensko-českej medzivládnej komisie pre cezhraničnú spoluprácu dňa 5. marca 2002 v Starej Turej.

Tento štatút je vyhotovený v dvoch exemplároch, každý v slovenskom i v českom jazyku, pričom obidva texty majú rovnakú platnosť.

 Michal Kaliňák Leo Steiner

 predseda slovenskej časti predseda českej časti

 Slovensko – českej medzivládnej komisie Česko – slovenskej medzivládnej komisie

 pre cezhraničnú spoluprácu pre cezhraničnú spoluprácu